TTB ผนึก 2 แบงก์พันมิตร ปล่อยสินเชื่อ 2.4 พันล้าน ให้ “สินแพทย์” ลุยเมดิคอลคอมเพล็กซ์
TTB จับมือ ธนาคาร "ไอซีบีซี-แลนด์ แอนด์ เฮ้าส์" ปล่อยสินเชื่อ 2.4 พันล้าน ให้บริษัท สินแพทย์ จำกัด ลุยพัฒนาโครงการ Medical Complex Ramintra เพื่อขับเคลื่อนธุรกิจมีประสิทธิภาพ และรองรับการเติบโตอย่างยั่งยืน

TTB จับมือ 2 แบงก์พันธมิตร ปล่อยสินเชื่อ 2.4 พันล้าน ให้ “สินแพทย์” ลุยพัฒนาโครงการ Medical Complex Ramintra
7 ธ.ค. 2565

นายปิติ ตัณฑเกษม ประธานเจ้าหน้าที่บริหาร ธนาคารทหารไทยธนชาต จำกัด (มหาชน) หรือ TTB เปิดเผยว่า บริษัทมุ่งมั่นในการสนับสนุนลูกค้าธุรกิจให้มีแหล่งเงินทุนเหมาะสมและเพียงพอในการต่อยอดธุรกิจ รวมถึงการลงทุนเพื่อพัฒนาโมเดลธุรกิจใหม่ๆ ที่เน้นการเติบโตอย่างยั่งยืน และก่อให้เกิดประโยชน์ต่อลูกค้าและสังคม โดยครั้งนี้ได้รับเกียรติเป็นเจ้าภาพจัดพิธีลงนามในสัญญาสนับสนุนทางการเงินสินเชื่อ Syndicated Loan ร่วมกับธนาคารพันธมิตร ให้กับบริษัท สินแพทย์ จำกัด มูลค่ารวมกว่า 2,440 ล้านบาท  เพื่อลงทุนพัฒนาโครงการ Medical Complex Ramintra ซึ่งจะเป็นการช่วยขับเคลื่อนการดำเนินธุรกิจของลูกค้าให้มีประสิทธิภาพมากยิ่งขึ้นและรองรับการเติบโตอย่างยั่งยืน
ด้านนายสิทธิ ภาณุพัฒนพงศ์ ประธานกรรมการ สินแพทย์ เปิดเผยว่า บริษัทฯ ได้ดำเนินธุรกิจบริการด้านการดูแลสุขภาพแบบครบวงจร ทั้งในเขตกรุงเทพฯ ปริมณฑล และต่างจังหวัด ภายใต้วิสัยทัศน์สู่การเป็นผู้นำด้านบริการทางการแพทย์และการดูแลสุขภาพที่เป็นเลิศ ด้วยเทคโนโลยีในการตรวจวินิจฉัยและรักษาที่ทันสมัยได้มาตรฐานและได้รับมาตรฐานสากล JCI (USA) ซึ่งปัจจุบันมีโรงพยาบาลในกลุ่มที่เปิดรองรับผู้ป่วยแล้ว 7 แห่ง และจะมีการเริ่มดำเนินการโรงพยาบาลแห่งใหม่ (สินแพทย์นครปฐม) ภายในช่วงต้นปี 66 นี้
สำหรับโครงการ “Medical Complex Ramintra” ตั้งอยู่บนถนนรามอินทรา กม.8 บนเนื้อที่กว่า 6 ไร่ ได้รับการสนับสนุนเงินทุนจากพันธมิตรทางธุรกิจทั้ง TTB, ธนาคารไอซีบีซี (ไทย), และ ธนาคารแลนด์ แอนด์ เฮ้าส์ จำกัด (มหาชน) และตั้งเป้าเป็นศูนย์รวมแพทย์เฉพาะทางด้านการดูแลสุขภาพแบบครบวงจร โดยเปิดให้บริการดูแลรักษาสุขภาพ ด้วยเทคโนโลยีทางการแพทย์และมาตรฐานการรักษาพยาบาลที่ทัดเทียมมาตรฐานสากล มุ่งเน้นการดูแลที่อบอุ่น ปลอดภัยและเคารพต่อสิทธิของผู้ป่วยให้แก่ประชากรในเขตตะวันออกของกรุงเทพฯ ซึ่งถือเป็นการเตรียมความพร้อมสำหรับการที่ประเทศไทยจะก้าวขึ้นมาเป็น Medical Hub ของเอเชียในอนาคตอีกด้วย